Só moet ’n kampioenkoei lyk! | News24
Só moet ’n kampioenkoei lyk!
Goldwyn Sweetie 969, Suid-Afrika se grootkampioen-Holsteinkoei, Grant en Brett Puttergill die eienaars, Carmelia Miles van Woodlands Dairy, die naamborg van die kampioenskapsbyeenkoms, en Callum McKinven van Kanada, die beoordelaar. Foto: THEUNS BOTHA
SOMMER met die intrapslag in die arena van die wit markiestent by Crossway Farm Vil-lage het die beoordelaar, Callum McKinven (54) van Quebec in Kanada, geweet hy kyk na ’n koei met ál die eienskappe van ’n wenner. Simmetrie, balans, goeie bene, uitstekende uier, funksioneel doeltreffend.
Maar dit gaan nie net oor die uiterlike nie. In haar leeftyd van sewe jaar het Goldwyn Sweetie 969 ’n verstommende 50 000 liter per laktasie gelewer.
Trouens, in elke klas waaraan sy die naweek aan die Suid-Afrikaanse Holsteinkampioenskappe in Thornhill deelgeneem het, het sy stof in die oë van haar mededingers geskop. Kampioen in die produksieklas, kampioen in die uierklas, kampioen in die senior klas en uiteindelik grootkampioenkoei van 2016.
En daar slaan haar eienaars, Brett en Grant Puttergill van Puttergill Farming by Thornhill, sommer ’n dubbele kishou: een van hul ander inskrywings, Fever Poppy 12007, is as reserwegrootkampioenkoei aangewys.
“Dit is ’n groot eer gegewe die sterk mededinging. Dit is die kersie op die koek van jare se noukeurige seleksie en teling,” het die broers gesê.
Colette Masterson van die plaas Milagro by Oesterbaai, hooforganiseerder van vanjaar se kampioenskappe (wat al om die ander jaar gehou word), het gesê dit is die eerste keer dat dit in die Oos-Kaap aangebied word. Altesaam 16 telers van reg oor die land het vanjaar 157 diere ingeskryf.
“Ons sou dit nie kon aanbied sonder die borgskappe van sowat R500 000 wat ontvang is nie. Die naamborg was Woodlands Dairy en die vier platinumborge Afgri, DeLaval, Die Koöperasie en Semex.”
Herman Duvenage, hoofbestuurder van SA Holstein, het gesê dit was die beste deelname nóg aan die kampioenskappe en een van die bes georganiseerde byeenkomste wat hy nog beleef het.
“Skoue is uit die aard van die saak hoogs mededingend, maar die goeie gesindheid tussen vanjaar se deelnemers was opvallend. Die uitstekende organisasie en beeldskone plek waar dit aangebied is, het waarskynlik baie hiertoe bygedra.”
McKinven, wat die afgelope 20 jaar as beoordelaar reg oor die wêreld optree en self ’n melkboer is, het gesê die diere wat vertoon is, kan met die beste ter wêreld vergelyk word.
“Opvallend is hoe die gehalte van die koeie sedert 2003, toe ek die eerste keer in Suid-Afrika Holsteins beoordeel het, verbeter het. Dit is duidelik dat Suid-Afrikaanse telers baie meer aandag aan funksionele doeltreffendheid en melkbaarheid gee en met die bestes ter wêreld kan meeding.”